作客失利 川田將雅返日本又接筍盤
2024年05月02日 09:13
東網電視
更多新聞短片
川田將雅返回日本又有好坐騎。
冠軍賽馬日曲終人散，女皇盃雖然由主隊「浪漫勇士」捧盃，不過日本賽駒「先見」喺川田將雅胯下繼香港盃之後，兩度出醜於馬迷面前，以呢位當打嘅日本冠軍騎師，實力能否躋身世界頂流，大家心裏有數，但係佢喺日本本土嘅號召力，就真係誰能代替佢地位。
即使失意香港，川田將雅一返到日本即刻又有筍盤接手，嚟緊本月底將會越洋轉播嘅日本打吡大賽，佢已經有着落，Carrot Club尋日官宣，旗下由國枝榮訓練嘅Sixpence，已經卜定由佢出戰。
以Sixpence至今3戰不敗，原本呢匹明星馬今年3月於李慕華胯下新勝G2春季錦標，就以3歲三冠做目標，可惜因為腳部健康有啲小問題，放草休息避戰皐月賞，養精蓄銳瞄準日本打吡大賽，不過唔知係咪李慕華早前墮馬養傷，本周先至復出，嚟緊啲大賽坐騎難免有變動，川田將雅絕對係一個有運騎師，睇吓今次打吡大賽，係咪又嚟冷手執個熱煎堆。